《古松吟》
明代·周是修

道周古松树，半荣半已枯。长丝敛柯叶，流膏出皮肤。

旁见斤斧痕，文理烂交敷。历岁岂不深，养质心匪虚。

孰俾夜焚之，光辉发烜如。致民思利用，斩凿及根株。

薿薿中泽棘，菀菀高林樗。非材众所弃，生意乃有馀。

反嗤尔为松，憔悴独何欤。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。